b'\n_START_ARTICLE_\n\xc4\x8cetrtna skupnost Trnovo\n_START_PARAGRAPH_\n\xc4\x8cetrtna skupnost Trn\xc3\xb2vo je o\xc5\xbeja enota Mestne ob\xc4\x8dine Ljubljana, jugozahodno od ljubljanskega gradu, ob levem bregu Ljubljanice. Mestne avtobusne linije \xc5\xa1t. 1, 1D, 1B, 9, 19B in 19I jo povezujejo s sredi\xc5\xa1\xc4\x8dem mesta._NEWLINE_V Trnovem je \xc5\xbeivel znani in mednarodno uveljavljeni arhitekt Jo\xc5\xbee Ple\xc4\x8dnik, znan po svojih na\xc4\x8drtih Tromostovja, ljubljanske tr\xc5\xbenice, ljubljanskih \xc5\xbdal, oblikoval pa je tudi cerkvene kelihe. V njegovi hi\xc5\xa1i je Arhitekturni muzej Ljubljana uredil stalno Ple\xc4\x8dnikovo zbirko._NEWLINE_Trnovo je znano \xc5\xa1e po Trnovski cerkvi (cerkev svetega Janeza Krstnika), kjer je pesnik dr. France Pre\xc5\xa1eren prvi\xc4\x8d sre\xc4\x8dal svojo ljubezen Julijo Primic. Svoji nikoli uresni\xc4\x8deni ljubezni je posvetil Sonetni venec. Ob pro\xc4\x8delju Trnovske cerkve je most \xc4\x8dez potok Grada\xc5\xa1\xc4\x8dica, eden redkih v Evropi, na katerem raste drevje. Dolgoletni \xc5\xbeupnik Trnovske cerkve je bil tudi slovenski pisatelj Fran Sale\xc5\xa1ki Fin\xc5\xbegar; po njem je poimenovana tudi bli\xc5\xbenja ulica, kjer je stanoval (hi\xc5\xa1a je delo Jo\xc5\xbeeta Ple\xc4\x8dnika). V neposredni bli\xc5\xbeini Trnovske cerkve je gledali\xc5\xa1\xc4\x8de KUD France Pre\xc5\xa1eren, ki je znano predvsem po alternativni sceni in vsakoletnem festivalu, imenovanem\xc2\xa0\xc2\xbbTrnfest\xc2\xab. Ta festival je organiziran v okviru gledali\xc5\xa1kega festivala v Ljubljani, ki se odvija vsako leto med poletnimi po\xc4\x8ditnicami in je znan po vsej Evropi. V neposredni bli\xc5\xbeini cerkve in KUD-a se nahaja tudi Osnovna \xc5\xa1ola Trnovo._NEWLINE_Trnovsko predmestje je bilo dolgo znano po nizki gradnji in hi\xc5\xa1ah z velikimi zelenjavnimi vrtovi, ki so oskrbovali ljubljansko tr\xc5\xbenico. Po tem predelu se imenuje tudi vrsta solate, (danes \xc5\xbee skoraj izumrla) trnovska ledenka. Ko se je mestna infrastruktura za\xc4\x8dela pomikati proti Trnovemu, so v 70-ih letih 20. stoletja izginile \xc5\xa1e zadnje kmetije, odrejena je bila prepoved gojenja rejnih \xc5\xbeivali (takrat so poleg Trnovske cerkve zaprli \xc5\xa1e zadnji hlev z govedom). \xc5\xa0tevilo branjevk, ki ob Ljubljanici z ro\xc4\x8dnimi vozi\xc4\x8dki dova\xc5\xbeajo zelenjavo na Vodnikov trg, vsako leto upada. V za\xc4\x8detku 80-ih let 20. stoletja so bili zgranjeni visoki stanovanjski bloki ob Ziherlovi in Karunovi ulici in mo\xc4\x8dno spremenili podobo predmestja. Tako je najbolj slikovita in obiskana Eipprova ulica ob potoku Grada\xc5\xa1\xc4\x8dica, kjer je zasajen drevored starih kostanjev in se nahaja ve\xc4\x8d gostinskih ponudnikov._NEWLINE_Pred 2. svetovno vojno je bila na Ziherlovi ulici zgrajena tudi stavba telovadnega dru\xc5\xa1tva Sokol, kasneje Partizan Trnovo, leta 2005 preimenovan v Dom Cirila Stani\xc4\x8da. (Ciril Stani\xc4\x8d je bil arhitekt stavbe in dolgoletni telovadni vaditelj.)_NEWLINE_Tradicionalni trnovski predeli so Krakovo, Kolezija, Kern, Mirje, Gmajna, Mestni Log, Sibirija in Rakova Jel\xc5\xa1a.'